Cerere de decizie preliminară introdusă de Commissione tributaria regionale per il Friuli Venezia Giulia (Italia) la 23 august 2022 – Ferriere Nord SpA și alții/Autorità Garante della Concorrenza e del Mercato, Agenzia delle entrate - Riscossione
(Cauza C-560/22)
Limba de procedură: italiana
Instanța de trimitere
Commissione tributaria regionale per il Friuli Venezia Giulia (Comisia Fiscală Regională din Friuli-Veneția Giulia)
Părțile din procedura principală
Apelante: Ferriere Nord SpA, SIAT - Società Italiana Acciai Trafilati SpA, Acciaierie di Verona SpA
Intimate: Autorità Garante della Concorrenza e del Mercato, Agenzia delle entrate - Riscossione
Întrebările preliminare
Articolul 5-bis din Decretul-lege nr. 1 din 24 ianuarie 2012 (astfel cum a fost modificat prin Legea de aprobare nr. 27 din 24 martie 2012) – care a adăugat alineatele 7-ter și 7-quater la articolul 10 din Legea 287/1990 –, potrivit căruia activitatea instituțională a Autorità garante della concorrenza e del mercato (Autoritatea de Supraveghere a Concurenței și a Pieței) este finanțată exclusiv printr-o „contribuție” impusă numai societăților de capital (italiene sau străine în ipoteza în care acestea au în Italia sedii secundare cu reprezentanță permanentă care fac obiectul obligației de înscriere în registrul comerțului) cu venituri totale mai mari de 50 de milioane de euro și care, așadar, nu afectează într-o măsură echitabilă și proporțională toate întreprinderile care operează pe piață, care beneficiază (pe lângă consumatori) de activitatea autorității menționate, trebuie să facă obiectul unei fi interpretări conforme cu dreptul Uniunii, în special cu:
-    articolul 4 alineatul (3) TUE (principiul cooperării loiale);
-    principiile care stau la baza pieței interne (inclusiv dreptul de stabilire și libera circulație a capitalurilor);
-    articolele 101, 102 și 103 TFUE;
-    Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat1 (în prezent, articolele 101 și 102 TFUE);
-    Directiva (UE) 2019/1 a Parlamentului European și a Consiliului din 11 decembrie 2018 privind oferirea de mijloace autorităților de concurență din statele membre astfel încât să fie mai eficace în aplicarea legii și privind garantarea funcționării corespunzătoare a pieței interne1 [în special considerentele (1), (6), (8), (17) și (26), articolul 1 alineatul (1), articolul 2 punctul 10 și articolul 5 alineatul (1)],
interpretat în lumina articolului 17 alineatul (1) (dreptul de proprietate), a articolului 20 (egalitatea în fața legii), a articolului 21 alineatul (1) (egalitatea de tratament) și a articolului 52 alineatul (1) (principiul proporționalității) din Carta drepturilor fundamentale a Uniunii Europene,
și, prin urmare, trebuie interpretat în sensul că reglementarea națională prevăzută la articolul 5-bis din Decretul-lege nr. 1 din 24 ianuarie 2012 (astfel cum a fost modificat prin Legea de aprobare nr. 27 din 24 martie 2012) – care a adăugat alineatele 7-ter și 7-quater la articolul 10 din Legea 287/1990 – este contrară dreptului Uniunii, așa cum s-a arătat mai sus?
____________
1 JO 2003, L 1, p. 1, Ediție specială, 08/vol. 1, p. 167.
1 JO 2019, L 11, p. 3.